Polisiebeamptes in hof oor korrupsieArgieffoto Twee polisiebeamptes, wat verlede week in hegtenis geneem is, het onderskeidelik in die Durban- en Newcastle-landdroshof verskyn. Kapt. Simphiwe Mhlongo, woordvoerder van die Valke, het gesê konstabel Phumlani Mlotshwa (33) word daarvan beskuldig dat hy R5 000 omkoopgeld in ŉ saak van motordiefstal wou bekom om ŉ voertuig vry te stel wat geskut is. Die bedrag is aan Mlotshwa oorbetaal nadat hy die persoon na ŉ nabygeleë kitsbank vergesel het. Konst. Nthuthuko Mzobe (33), wat by Durban se satelliet-polisiestasie gestasioneer is, het na bewering verlede week ŉ taxi gekonfiskeer toe hy aangevoer het die bestuurder het hom amper omgery. Hy het omkoopgeld van R2 500 geëis om die voertuig vry te stel. Die beampte is kort daarna in hegtenis geneem. “Albei beskuldigdes is vrygelaat op borgtog van R5 000 en die sake is onderskeidelik uitgestel tot 15 en 20 Mei.”